REGULAMENTUL (CE) NR. 256/2009 AL COMISIEI
din 23 martie 2009
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor azoxistrobin și fludioxonil din sau de pe anumite produse
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime ale reziduurilor (LMR) aplicabile substanțelor azoxistrobin și fludioxonil au fost stabilite în anexele II și, respectiv, III la Regulamentul (CE) nr. 396/2005. În ceea ce privește substanța azoxistrobin, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), în contextul unei noi autorizații de utilizare a produsului de protecție a plantelor respectiv pentru napi s-a depus o cerere de modificare a LMR-urilor existente în conformitate cu articolul 6 alineatul (1) din regulamentul respectiv. În ceea ce privește substanța fludioxonil, o cerere de toleranță la import în ceea ce privește LMR-urile, în conformitate cu articolul 6 alineatele (2) și (4) din Regulamentul (CE) nr. 396/2005, a fost depusă de către un solicitant dintr-o țară terță (Statele Unite) în care utilizarea autorizată a produsului de protecție a plantelor respectiv determină reziduuri care depășesc LMR-urile pentru rodii, stabilite în anexa III la regulamentul respectiv.
(2)
Ambele cereri au fost evaluate în conformitate cu articolul 8 din regulamentul respectiv, iar Portugalia și Danemarca au transmis Comisiei rapoarte de evaluare.
(3)
Autoritatea Europeană pentru Siguranța Alimentară, denumită în continuare „Autoritatea”, a evaluat siguranța LMR-urilor propuse ținând cont de informațiile din cereri și de rapoartele de evaluare și a emis avize motivate. Autoritatea a transmis avizele respective (în conformitate cu articolul 10 din regulament) Comisiei și statelor membre și le-a pus la dispoziția publicului (3).
(4)
În avizele sale motivate, Autoritatea a concluzionat că toate cerințele privind informațiile au fost îndeplinite și că cele două modificări ale LMR-urilor cerute de solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea la ambele substanțe pe toată durata vieții, prin consumul tuturor produselor alimentare care ar putea conține cele două substanțe, nici expunerea pe termen scurt ca urmare a unui consum foarte ridicat de napi sau de rodii nu indică existența unui risc de depășire a dozei zilnice admise (DZA) sau a dozei acute de referință (DAR).
(5)
Pe baza avizului motivat al Autorității și ținând cont de factorii relevanți pentru domeniul în cauză, modificările solicitate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(6)
Prin urmare, Regulamentul (CE) nr. 396/2005 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului permanent privind lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 martie 2009.